شوکور مستەفا

شوکور مستەفا عەبدوڵڵا (١٩٢٦ لە کەرکووک – ٢٠٠٣ لە ھەولێر) نووسەر، وەرگێڕ، لێکۆڵەر و زمانزانێکی کورد بوو. زۆر بەرھەمی بەنرخ و جوانی دونیای ئەدەبی وەرگێڕاوەتە سەر زمانی کوردی و ھەروەھا عەرەبی.

 ژیاننامە 
ساڵی ١٩٢٦ لە گوندی مامشەی ناوچەی قەرەحەسەنی کەرکووک لەدایک بووە. ساڵی ١٩٣٢ ڕوو دەکەنە شاری کەرکووک و ھەر لەوێش خراوەتە بەر خوێندنی ئایینی. ساڵی ١٩٤٩ کۆلێژی شەریعەتی لە بەغدا تەواو کردووە. ماوەیەک مامۆستای زمانی عەرەبی بووە لە قوتابخانە ناوەندی و ئامادەیییەکانی کوردستان و شارەکانی دیکەی عێراق. لەسەر ھەڵوێستی ڕامیاری زۆر جار لە کوردستان دوور خراوەتەوە بۆ خواروو و ناوەڕاستی عێراق و لەدوای ڕێکەوتنامە مێژوویییەکەی ١١ی ئازاری ساڵی ١٩٧٠ی نێوان سەرکردایەتیی شۆڕشی کورد و میری بەغدا، گوێزراوەتەوە بۆ بەڕێوبەرایەتیی گشتیی خوێندنی کوردی و لە بەشی پڕۆگرام و بەرنامە کاری کردووە.

لە ساڵی ١٩٧٥یشەوە لە کۆڕی زانیاری کورد لە بەغدا دامەزراوە و کراوە بە ئەمینداری گشتی و ڕۆڵێکی باشی بووە لە بەڕێوەبردنی کاروباری لێژنەکانی کۆڕ و گەلێک پەڕتووکی بەنرخی لە زمانی وەک تورکی و ئازەری و عەرەبیی وەرگێڕاوەتە سەر زمانی کوردی.

کاتێک کە میری بەعس لە ساڵی ١٩٧٩دا کۆڕی زانیاریی کوردی بە کۆڕی زانیاریی عێراقەوە لکاند و ناوی نا کۆڕی زانیاری ئێراق-دەستەی کورد، مامۆستا شوکور کرا بە شارەزا لەو کۆڕەدا و بەردەوام بوو لە خزمەتکردنی زمان و مێژوو و وێژەی کوردی بە نووسین و وەرگێڕانە سەرکەوتووەکانی لە زمانانی دیکەوە. بەم جۆرە کاری خۆی بە جوانترین شێوە بە ئەنجام گەیاند تاکوو لە ساڵی ١٩٩٦دا خانەنشین کرا و لە ساڵی ١٩٩٧دا ھاتەوە بۆ کوردستان و لە ھەولێر کرا بە سکرتێری کۆڕی زانیاریی کوردستان و دوای دروستبوونی کۆڕەکەش لە ساڵی ١٩٩٨دا خزمەتێکی زۆری زمان و مێژووی کوردی کرد تاکوو لە ١٨ی ٩ی ٢٠٠٣دا ھەر لە شاری ھەولێر بەھۆی نەخۆشیی دڵەوە کۆچی دواییی کرد و ھەر لەو شارەشدا بە خاک سپێردرا.

 بەرھەمەکان 
شوکور مستەفا نووسەرێکی بەھێز و وەرگێڕێکی لێھاتووی کورد بووە کە لە ژیانی وێژەیییدا زنجیرەیەک پەڕتووکی بەنرخی لە بواری وەرگێڕان و دانان پێشکەش بە پەڕتووکخانەی کوردی کردووە.

 کوردی 
 قەڵای دمدم، نووسینی عەرەب شەمۆ، ھێناوییەتە سەر شێوەزاری سۆرانی، ساڵی ١٩٧٥ لە کۆڕی زانیاریی کورد چاپ کراوە.
 کۆمەڵە تێکستی فۆلکلۆری کوردی، کۆکردنەوەی دکتۆر قەناتی کوردۆ، ھێناوییەتە سەر ڕێنووسی نوێی کوردی، ساڵی ١٩٧٦ لە کۆڕی زانیاریی کورد چاپ کراوە.
 سترانا زارگوتنا کوردییە تاریخی، کۆکردنەوەی ئوردیخانی جەلیل، ھێناوییەتە سەر ڕێنووسی نوێی کوردی، ساڵی ١٩٧٨ چاپ کراوە.
 کوێر ئۆغلی، نووسینی یەشار کەمال، لە تورکییەوە وەریگێڕاوەتە سەر کوردی، ساڵی ١٩٧٩ چاپ کراوە.
 ئەفسانەی شێخ بەدرەدین کوڕی قازی سیماونە، نووسینی نازم حیکمەت، لە تورکییەوە وەریگێڕاوەتە سەر کوردی، ١٩٨١ چاپ کراوە.
 تەنەکە، نووسینی یەشار کەمال، لە تورکییەوە وەریگێڕاوەتە سەر کوردی، ساڵی ١٩٨١ لە بەغدا چاپ کراوە.
 کاریتە، نووسینی یەشار کەمال، لە تورکییەوە وەریگێڕاوەتە سەر کوردی، ساڵی ١٩٨٢ لە بەغدا چاپ کراوە.
 ئەفسانەی چیای ئاگری، نووسینی یەشار کەمال، لە تورکییەوە وەریگێڕاوەتە سەر کوردی، ساڵی ١٩٨٦ چاپ کراوە.
 زەوی ئاسن و ئاسمان مس، نووسینی یەشار کەمال، لە تورکییەوە وەریگێڕاوەتە سەر کوردی، ساڵی ١٩٨٩ لە بەغدا چاپ کراوە.

 عەرەبی 
چەند پەڕتووکیشی وەرگێڕاوەتە سەر زمانی عەرەبی وەک:
 شعر الشاعر الکردی عبدللە گوران، نووسینی حوسین عەلیشانۆف، لە ئازەرییەوە وەریگێڕاوەتە سەر عەرەبی و ساڵی ١٩٧٥ لە بەغدا چاپ کراوە.
 مذکرات مامون بیک بن بیکەبیک، لە تورکییەوە لەگەڵ مامۆستا جەمیل ڕۆژبەیانی وەریانگێڕاوەتە سەر عەرەبی و چاپ کراوە.
 تاریخ الإمارة البابانیة، نووسینی حوسێن نازم بەگ، لەگەڵ محەممەدی مەلا کەریم وەریانگێڕاوەتە سەر عەرەبی و ساڵی ٢٠٠١ چاپ کراوە.

 سەرچاوەکان 
 کوردیپێدیا - ژیاننامەی شوکور مستەفا
 مانگ - وردەکاریی نووسەر - شوکور مستەفا

پۆل:لەدایکبووانی ١٩٢٦
پۆل:مردووانی ٢٠٠٣